ເພື່ອເປັນການກະກຽມຄວາມພ້ອມ ທັງຍັງເປັນການຄຳນັບຮັບຕ້ອນກອງປະຊຸມໃຫຍ່ຄັ້ງທີ: II ຂອງອົງຄະນະພັກກະຊວງການເງິນ ເວົ້າສະເພາະ, ແມ່ນກອງປະຊຸມໃຫຍ່ຄັ້ງທີ: V ຂອງຄະນະພັກຮາກຖານ ກົມພາສີ ຊຶ່ງຈະໄດ້ຈັດຂຶ້ນໃນທ້າຍເດືອນນີ້ ໃຫ້ເປັນຂະບວນການທີ່ຟົດຟື້ນຢ່າງຕັ້ງໜ້າ. ດັ່ງນັ້ນ, ໃນຕອນເຊົ້າເວລາ 8 ໂມງ 00 ຂອງວັນທີ: 22 ກໍລະກົດ 2015 ຢູ່ທີ່ສູນຝຶກຂອງກົມພາສີ, ບ້ານ ທ່າເດື່ອ ນະຄອນ ຫລວງວຽງຈັນ; ກົມພາສີ ຈຶ່ງໄດ້ຈັດກອງປະຊຸມດຳເນີນຊີວິດການເມືອງ ພາຍໃນຄະນະພັກຮາກຖານກົມພາສີຂຶ້ນ ພາຍໃຕ້ການເປັນປະທານຂອງສະຫາຍ ດຣ. ອາດສະພັງທອງ ສີພັນດອນ ຄະນະພັກກະຊວງ ການເງິນ, ເລຂາຄະນະພັກຮາກຖານກົມພາສີ, ຫົວໜ້າກົມພາສີ ແລະ ໃຫ້ກຽດເຂົ້າຮ່ວມໃຫ້ທິດຊີ້ນຳ-ໂອ້ລົມໂດຍສະຫາຍ ສົມບູນ ອິນທະປະຖາ ຫົວໜ້າກົມຈັດຕັ້ງ-ພະນັກງານ ກະຊວງການເງິນ; ມີທ່ານຜູ້ຕາງໜ້າໃຫ້ກົມກວດກາ ກະຊວງການເງິນ ທັງຍັງມີບັນດາຄະນະພັກຮາກຖານກົມພາສີ, ເລຂາ-ຮອງເລຂາ ໜ່ວຍພັກອ້ອມຂ້າງຄະນະພັກຮາກຖານກົມພາສີ, ບັນດາສະມາຊິກພັກສົມບູນ-ສຳຮອງ ເຂົ້າຮ່ວມຢ່າງພ້ອມພຽງ.
ຊຶ່ງໃນກອງປະຊຸມດັ່ງກ່າວສະຫາຍ ດຣ. ອາດສະພັງທອງ ສີພັນດອນ ໄດ້ກ່າວບາງຕອນວ່າ: ກອງປະຊຸມດຳເນີນຊີວິດການເມືອງ ພາຍໃນຄະນະພັກຮາກຖານກົມພາສີແມ່ນຮາກຖານພັກໜຶ່ງຢູ່ພາຍໃຕ້ ການຊີ້ນຳໂດຍກົງ ແລະ ຮອບດ້ານ ຈາກອົງຄະນະພັກກະຊວງການເງິນ; ມີພາລະບົດບາດ ແລະ ໜ້າທີ່ ໃນການຈັດຕັ້ງຜັນຂະຫຍາຍແນວທາງນະໂຍບາຍຂອງພັກ, ມະຕິ-ຄຳສັ່ງ ລະບຽບກົດໝາຍຂອງລັດ, ສຶກສາອົບຮົມການເມືອງ-ແນວຄິດ ໃຫ້ສະມາຊິກພັກ, ພະ ນັກງານ-ລັດຖະກອນ ໄດ້ຮັບຮູ້, ເຊື່ອມຊຶມ, ກຳແໜ້ນ ແລະ ມີຄວາມເປັນເອກະພາບສູງ ຕໍ່ແນວທາງປ່ຽນແປງໃໝ່ ຢ່າງ ຮອບດ້ານ ແລະ ຫັນເອົາແນວທາງດັ່ງກ່າວ ເປັນແຜນງານອັນລະອຽດ ເພື່ອຈັດຕັ້ງປະຕິບັດໃຫ້ສຳເລັດ ແນໃສ່ເຮັດໃຫ້ການ ຈັດເກັບລາຍຮັບ ແລະ ຄຸ້ມຄອງລາຍຈ່າຍງົບປະມານແຫ່ງລັດ ໃຫ້ບັນລຸຕົວເລກ ທີ່ຂັ້ນເທິງມອບໝາຍໃຫ້ ແລະ ສະຫາຍ ຍັງໄດ້ຂຶ້ນອ່ານຜ່ານບົດລາຍງານການເມືອງ ແລະ ບົດສຳຫລວດການນຳພາ ຂອງຄະນະພັກຮາກຖານກົມພາສີ ເພື່ອໃຫ້ບັນດາຜູ້ເຂົ້າຮ່ວມ ປະກອບຄຳຄິດ-ຄຳເຫັນ ໃສ່ບົດດັ່ງກ່າວ ໃຫ້ສົມບູນ ຂຶ້ນຕື່ມອີກ.
ໂອກາດນີ້ ສະຫາຍ ສົມບູນ ອິນທະປະຖາ ຫົວໜ້າກົມຈັດຕັ້ງ-ພະນັກງານ ກະຊວງການເງິນ ກໍ່ໄດ້ໂອ້ລົມ ໂດຍສະຫາຍ ໄດ້ສະແດງຄວາມຍ້ອງຍໍຊົມເຊີຍຕໍ່ຜົນງານທີ່ ຄະນະພັກຮາກຖານກົມພາສີ ຍາດມາໄດ້ໃນໄລຍະຜ່ານມາ ແຕ່ຖ້າທຽບໃສ່ຄວາມຮຽກຮ້ອງຕ້ອງການ ຂອງສະພາບໃນໄລຍະໃໝ່ແລ້ວ ເຫັນວ່າຍັງຈະຕ້ອງໄດ້ເອົາໃຈໃສ່ບຸກບືນຕື່ມ ແລະ ແກ້ໄຂບາງຈຸດອ່ອນທີ່ຍັງຄົງຄ້າງ ເປັນຕົ້ນແມ່ນຕ້ອງ ເອົາໃຈໃສ່ສຶກສາອົບຮົມການເມືອງ-ແນວຄິດ ເຮັດໃຫ້ສະມາຊິກພັກ-ພະ ນັກງານ-ລັດຖະກອນ ເຊື່ອມຊຶມກຳແໜ້ນແນວທາງນະໂຍບາຍປ່ຽນແປງໃໝ່ຂອງພັກແຕ່ລະໄລຍະ, ມີຄວາມຕື່ນຕົວທາງດ້ານການເມືອງສູງ, ເຊື່ອໝັ້ນຕໍ່ເສັ້ນທາງເດີນຂອງປະເທດຊາດ, ຕໍ່ອຸດົມການຂອງພັກ, ຈົ່ງຮັກພັກດີຕໍ່ພັກ ແລະ ປະຊາຊົນ, ເພີ່ມທະວີຄວາມສາມັກຄີພາຍໃນພັກໃຫ້ໜັກແໜ້ນ, ຍົກສູງສະຕິລະວັງຕົວ ຕໍ່ກົນອຸບາຍຂອງສັດຕູ, ເຊີດຊູນ້ຳໃຈຮັກຊາດ, ຮັກລະບອບໃໝ່, ເອົາໃຈໃສ່ປັບປຸງກໍ່ສ້າງຄະນະພັກຮາກຖານໃຫ້ເປັນຄະນະພັກເຂັ້ມແຂງ-ຮູ້ນຳພາຮອບດ້ານ, ເພີ່ມທະວີບົດບາດການນຳພາຂອງພັກ ເຂົ້າໃນຂົງເຂດວຽກງານທີ່ຕົນຮັບຜິດຊອບ ແລະ ເອົາໃຈໃສ່ປັບປຸງແບບແຜນວິທີເຮັດວຽກຂອງຄະນະພັກຮາກຖານ ແລະ ຄະນະໜ່ວຍພັກອ້ອມຂ້າງ ຄະນະພັກຮາກຖານກົມພາສີ ໃຫ້ເຂົ້າສູ່ລະບຽບຫລັກການ.
ຕ້ອນທ້າຍວາລະກອງປະຊຸມ ໄດ້ມີການປ່ອນບັດທາບທາມຄະນະພັກຮາກຖານກົມພາສີ ຊຸດໃໝ່ ແລະ ຍັງໄດ້ປ່ອນບັດທາບທາມຜູ້ແທນໄປຮ່ວມກອງປະຊຸມໃຫຍ່ ອົງຄະນະພັກກະຊວງການເງິນ ຄັ້ງທີ II; ຊຶ່ງການປ່ອນບັດທາບທາມຄະນະພັກຮາກຖານກົມພາສີ ແມ່ນມີຜູ້ລົງສະໜັກ 16 ສະຫາຍ ເລືອກເອົາ 11 ສະຫາຍ, ສ່ວນການທາບທາມຜູ້ແທນໄປຮ່ວມກອງປະຊຸມໃຫຍ່ ອົງຄະນະພັກກະຊວງການເງິນ ແມ່ນມີຜູ້ລົງສະໜັກ 48 ສະຫາຍ ເລືອກເອົາ 33 ສະຫາຍ ໃນນັ້ນສຳຮອງ 2 ສະຫາຍ.
ກອງປະຊຸມດັ່ງກ່າວ ໄດ້ປິດລົງຢ່າງເປັນທາງການໃນເວລາ 16 ໂມງ 30 ນາທີ ຂອງວັນດຽວກັນ.
ຂ່າວ, ພາບ ທິວາພອນ
ຂໍຂອບໃຈ